觀李九少府翥樹宓子賤神祠碑
作者：高適
朝代：唐

paragraphs: 吾友吏茲邑，亦嘗懷宓公。
安知夢寐間，忽與精靈通。
一見興永歎，再來激深衷。
賓從何逶迤，二十四老翁。
於焉建層碑，突兀長林東。
作者無愧色，行人感遺風。
坐令高岸盡，獨對秋山空。
片石勿謂輕，斯言固難窮。
龍盤色絲外，鵲顧偃波中。
形勝駐羣目，堅貞指蒼穹。
我非王仲宣，去矣徒發蒙。